
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 22 septembrie 2010               

PL-x 429/2010                     


                                                                  AVIZ
asupra proiectului de Lege pentru modificarea şi completarea Ordonanţei Guvernului nr.129/2000 privind formarea profesională continuă a adulţilor, republicată
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Ordonanţei Guvernului nr.129/2000 privind formarea profesională continuă a adulţilor, republicată, trimis cu adresa nr. PL x 429 din 01 septembrie 2010 şi înregistrat cu nr. 31/709 din 02 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 22 septembrie 2010.
Senatul, în calitate de primă Cameră sesizată a adoptat proiectul de Lege pentru modificarea şi completarea Ordonanţei Guvernului nr.129/2000 privind formarea profesională continuă a adulţilor, republicată, în şedinţa din 30 iunie 2010.
Proiectul de lege are ca obiect de reglementare modificarea şi completarea Ordonanţei Guvernului nr.129/2000 privind formarea profesională a adulţilor, republicată, cu modificările şi completările ulterioare, în scopul adaptării cadrului legislativ actual la cerinţele societăţii, astfel încât să se asigure creşterea rolului şi responsabilităţilor partenerilor sociali în formarea profesională continuă, creşterea investiţiilor publice şi private în formarea profesională continuă, cultivarea unui climat favorabil participării la formarea profesională şi valorificarea rezultatelor acesteia.

Membrii comisiei au examinat proiectul de lege supus avizării, expunerea de motive, avizul favorabil al Consiliului Legislativ nr. 218 din 11 martie 2010, precum şi punctul de vedere al Guvernului, transmis cu adresa nr. 963  din 12 aprilie 2010, prin care nu se susţine adoptarea.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât propunerea de modificare a art. 43 din Ordonanţa Guvernului nr. 129/2000,  ar conduce la o încălcare a acquis-ului comunitar, aspect ce ar conduce la declanşarea de către Comisia Europeana a procedurii de „infrigement”
În raport de obiectul şi conţinutul reglementării, proiectul de lege face parte din categoria legilor ordinare. 
               VICEPREŞEDINTE,                                                  SECRETAR,
               Florin IORDACHE                                         Gabriel ANDRONACHE

